PATVIRTINTA

Vilniaus universiteto

Chemijos ir geomokslų fakulteto tarybos

2019 m. \_\_\_\_\_\_\_\_\_\_ d. nutarimu Nr. 610000-TP-

**VILNIAUS UNIVERSITETO CHEMIJOS IR GEOMOKSLŲ FAKULTETO STUDENTŲ RAŠTO DARBŲ APIPAVIDALINIMO METODINIAI NURODYMAI**

Bakalauro ir magistro darbų rekomenduojama teksto apimtis 1–4 autorinių lankų (vieną autorinį lanką sudaro 40 000 spaudos ženklų, įskaičiuojant tarpelius) be priedų. Kitų rašto darbų apimtis priklauso nuo užduoties. Visa pagalbinė informacija, pradiniai duomenys, programų išeities tekstai, taip pat didelės apimties autoriaus sukurti duomenys ar iliustracijos turi būti pateikti prieduose.

Rašto darbo tekstas rašomas moksliniu stiliumi, taisyklinga lietuvių arba anglų kalba, darbe neturi būti rašybos, skyrybos bei kitų kalbos klaidų.

Rašto darbams naudojami ISO A4 dydžio (210 x 297 mm) lapai, puslapių orientacija – vertikali, išskyrus lenteles ar iliustracijas, kurias patogiau maketuoti horizontaliame lape. Dokumente horizontaliai orientuoti lapai atskiriami sekcijos lūžiais ir numeruojami taip pat kaip kiti. Jei kartografinė medžiaga arba brėžiniai negali būti sumažinti iki šio formato, jie gali būti pateikiami ir didesni. Puslapio kairioji (spausdinant ant abiejų lapo pusių – vidinė) paraštė – 30 mm; dešinioji (spausdinant ant abiejų lapo pusių – išorinė) – 10 mm; viršutinė ir apatinė po 20 mm, lygiuotė turi būti abipusė (*Justify*), kiekviena teksto pastraipa pradedama iš naujos eilutės. Pirmoji eilutė nuo krašto turi būti atitraukta 10 mm.

Tekstas turi būti surinktas kompiuteriu, teksto šriftas – *Times* *New Roman,* raidžių dydis – 12 pt, tarpai tarp žodžių tekste – viengubi, intervalas tarp eilučių – 1,15. Išnašų teksto raidžių dydis – 10 pt, o tarpai tarp išnašų eilučių – viengubi. Didelės apimties lentelėse raidžių dydį ir tarpą tarp eilučių galima sumažinti. Rekomenduojama apibrėžti tokį stilių (*Normal* / *Įprastasis)* ir jį naudoti visame dokumente. Atskiros pastraipos (pavyzdžiui, ilgos citatos) gali būti formatuojamos kitaip, tačiau nuosekliai visame tekste.

Puslapiai numeruojami ištisai, pradedant nuo titulinio lapo (titulinis ir turinio puslapiai nenumeruojami) ir baigiant priedais. Puslapių numeriai rašomi lapų apačioje, dešinėje pusėje, arabiškais skaitmenimis, numerių šrifto dydis – 10 pt, nei taškas, nei brūkšneliai nerašomi. Prieduose puslapiai numeruojami atskirai kiekviename priede pradedant nuo 1.

Darbo dalys skirstomos į skyrius, o šie, prireikus, dar į poskyrius. Kiekvienas darbo skyrius pradedamas naujame lape. Skyriuje poskyrių, poskyryje skyrelių turi būti daugiau kaip vienas. Kiekviename skyriuje turėtų būti analizuojama atskira problema arba jos dalis ir pateikiami tyrimo metu gauti rezultatai. Skyriai arba poskyriai neturėtų būti pradedami arba baigiami paveikslais ar lentelėmis. Struktūrinės darbo dalys (skyriai ir poskyriai) numeruojamos. Nenumeruojami įvadas, išvados, literatūros sąrašas, santraukos ir priedai. Poskyrių ir skyrelių pavadinimai turi būti rašomi tame puslapyje, kur yra nors kelios eilutės teksto. Skyrių, poskyrių ir skyrelių pavadinimai rašomi eilutės kairėje pusėje, pabaigoje jokie skiriamieji ženklai nededami. Po skyriaus, poskyrio ar skyrelio būtina palikti vieno intervalo tarpą.

Atskirų rašto darbo dalių pavadinimų šriftai:

1. skyrių pavadinimai rašomi didžiosiomis 12 pt dydžio raidėmis, paryškintu B (Bold) *Times New Roman* šriftu;
2. poskyrių – mažosiomis 12 pt dydžio raidėmis, paryškintu B (Bold) *Times New Roman* šriftu;
3. skyrelių – mažosiomis 12 pt dydžio raidėmis, *Times New Roman* šriftu;
4. Priedų pavadinimai rašomi taip pat, kaip skyrių pavadinimai, tik lygiuojami į dešinę. Prieš pavadinimą viena eilute aukščiau rašomas priedo numeris: „1 priedas.“

Rekomenduojama taip apibrėžti atitinkamo lygmens antraščių stilius ir juos naudoti visame tekste. Antraščių numeriai turi atitikti darbo dalių numerius, turinio sąrašas suformuojamas automatiškai.

Visą grafinę, fotografinę ir kitokią vaizdinę medžiagą, išskyrus lenteles, vadiname paveikslais. Paveikslais ar lentelės turėtų būti kuo arčiau tos teksto vietos, kur jie yra aptariami ir pateikiamos nuorodos į juos. Rekomenduojama lenteles ar paveikslus įterpti po juos aptariančio teksto.

Paveikslai, lentelės ir formulės taip pat numeruojami, numeravimas gali būti hierarchinis (numeruojama atsižvelgiant į skyriaus numerį, t. y. 1.1 pav., 1.2 pav., 2.1 pav. ir pan.) arba vientisas (1 pav., 2 pav., 3 pav. ir t. t.). Kiekvienas jų turi turėti kiek įmanoma trumpesnius ir aiškius pavadinimus bei nuorodas į duomenų šaltinius. Paveikslo ir lentelės pavadinimas rašomas 12 pt dydžio raidėmis. Paveiksluose esančią tekstinę medžiagą būtina išversti į tą kalbą, kuria yra rašomas rašto darbas.

Tekste naudojant kitų autorių informaciją (skaičiai, datos, esminės mintys, paveikslai, klasifikacijos, apibrėžtys ir pan.) būtina nuoroda į šaltinį. Naudotos literatūros sąrašas pateikiamas pagal bibliografinio aprašo taisykles, nurodoma tik darbe cituojama (realiai panaudota) literatūra. Orientacinė literatūros sąrašo apimtis bakalauro darbui – 10–30 pozicijų; magistro darbui – 20–40 pozicijų. Magistro darbuose daugumą cituojamų šaltinių turi sudaryti moksliniai straipsniai.

Brėžiniuose naudojamas šrifto dydis, stilius, ir užrašų išdėstymas parenkamas atsižvelgiant į bendrą projekto kompoziciją. Šriftas turi būti lengvai įskaitomas.

Maketuojant darbą negalima palikti pustuščių lapų (išskyrus paskutinius skyriaus lapus), kuriuose tėra vos vienas ar keli sakiniai. Darbai turi būti išspausdinti ant balto lygaus (nebrūkšniuoto, neliniuoto), kokybiško popieriaus. Tekstas spausdinamas pasirinktinai vienoje arba abiejose lapo pusėse, juodai baltu arba spalvotu spausdintuvu.

Bakalauro ir magistro baigiamieji darbai įrišami spirale ir minkštu arba kietu viršeliu.

**LITERATŪROS IR KITŲ ŠALTINIŲ CITAVIMAS, BIBLIOGRAFINIAI** **ĮRAŠAI IR JŲ PATEIKIMAS**

Rašto darbuose reikia teisingai pateikti citavimo šaltinį. Chemijos instituto rašto darbai cituojami remiantis „Journal of Luminescence“ citavimo rekomendacijomis, o Geomokslų instituto – *Harvardo* citavimo rekomendacijomis. Rekomenduojama cituojamus šaltinius tvarkyti *Mendeley* ar kitomis specialiai citavimui skirtomis programomis, o ne rankiniu būdu.

*Informacija bus papildyta*